
Parlamentul  României

Camera  Deputaţilor

Comisia pentru industrii si servicii










Bucureşti, 17.09.2007





                                                 Nr.23/172/2007
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra propunerii legislative pentru modificarea Legii energiei electrice nr. 13/2007, transmisă cu adresa nr.P.l.X 438 din 4 iunie 2007.



În raport de obiectul şi conţinutul reglementării, propunerea legislativă face parte din categoria legilor organice, la fel cu legea asupra căreia intervine legislativ.



În conformitate cu prevederile art. 75 din Constituţia României, republicată, Camera Deputaţilor este Cameră decizională.
PREŞEDINTE,

Iulian Iancu

    Nr.23/172/2007
R A P O R T

asupra propunerii legislative pentru modificarea 
Legii energiei electrice nr. 13/2007 


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, cu propunerea legislativă pentru modificarea Legii energiei electrice nr. 13/2007, iniţiată de domnii deputaţi Mazăre Alexandru, Martin Eduard Stelian şi Dida Corneliu, aparţinând Grupului parlamentar PSD, transmisă cu adresa nr.P.l.X 438 din 4 iunie 2007, înregistrată la comisie sub nr.23/172 din 5 iunie 2007.



Senatul a respins propunerea legislativă, în şedinţa din 30 mai 2007.



Comisia juridică, de disciplină şi imunităţi şi Comisia pentru politică economică, reformă şi privatizare au avizat negativ propunerea legislativă, cu avizul nr. 31/688 din 4 septembrie 2007, respectiv nr. 21/190 din 11 septembrie 2007.


Consiliul Legislativ, cu avizul nr. 377 din 21 martie 2007, a avizat favorabil propunerea legislativă, formulând observaţii şi propuneri care nu sunt preluate.


Guvernul, prin punctul său de vedere nr. 803 din 4 aprilie 2007, nu susţine adoptarea propunerii legislative.


Propunerea legislativă vizează modificarea art.16 din Legea nr.13/2007, în sensul că exercitarea drepturilor de uz şi servitute de către titularii de autorizaţii şi licenţe asupra proprietăţilor statului şi ale unităţilor administrativ  teritoriale afectate de capacităţile energetice să se realizeze cu titlu oneros. Se propune ca titularii de autorizaţii şi licenţe, beneficiari ai dreptului de uz şi servitute asupra proprietăţii publice sau private a statului şi a unităţilor administrativ  teritoriale să nu mai fie scutiţi de plata taxelor şi impozitelor instituite de autorităţile administraţiei publice centrale şi locale.



Membrii Comisiei pentru industrii şi servicii au examinat propunerea legislativă în şedinţa din 11 septembrie 2007 şi au hotărât, cu majoritate de voturi, respingerea acesteia, deoarece, pe de o parte nu se ţine seama de  natura juridică a impozitelor şi taxelor ca obligaţii fiscale, diferite de tarifele sau alte plăţi ce pot fi pretinse pentru exercitarea drepturilor de uz şi servitute, iar pe de altă parte, nu există corelare cu prevederile alin. (5) – (11) ale art. 16 din Legea nr. 13/2007, care reglementează complet regimul juridic al despăgubirilor.



La lucrările comisiei au fost prezenţi 20 de deputaţi din totalul de 22 de membri.
                    În conformitate cu prevederile art. 55 alin. (1) şi (2) din Regulamentul Camerei Deputaţilor, republicat, din partea  iniţiatorilor a participat domnul deputat Corneliu Dida, iar din partea Autorităţii Naţionale de Reglementare în domeniul Energiei: doamna Maria Mânicuţă – director general .


În raport de obiectul şi conţinutul reglementării, propunerea legislativă face parte din categoria legilor organice, la fel cu legea asupra căreia intervine legislativ.



În conformitate cu prevederile art.75 alin.(3) din Constituţia României, republicată, Camera Deputaţilor este Cameră decizională.

                        PREŞEDINTE,                                         SECRETAR,
                          Iulian Iancu                                            Aurelia Vasile
Consilier parlamentar,
Silvia Vlăsceanu

